SKRIFTLIG FORESPØRGSEL P-1250/01

af Regina Bastos (PPE-DE) til Kommissionen

(10. april 2001)

Om: Forenkling af fremgangsmåden i forbindelse med bygningen af den nye Entre-os-Rios-bro i Portugal

Den 4. marts 2001 skete der en tragisk ulykke på broen Ponte Hintze Ribeiro over floden Douro i Portugal, hvor 53 mennesker omkom. De forulykkede var dels i en turistbus og dels i tre biler på vej over broen netop i det øjeblik, hvor en af søjlerne styrtede sammen og bevirkede, at de midterste afsnit faldt ned. En sådan ulykke har udover den menneskelige katastrofe også alvorlige sociale og økonomiske konsekvenser.

Under henvisning til, at

1. broen Ponte Hintze Ribeiro blev bygget for 116 år siden og forbandt Castelo de Paiva med Entre-os-Rios,

2. Castelo de Paiva er en fattig landkommune i det indre af Portugal,

3. denne bro udgjorde den eneste forbindelse, der var i stand til at mindske isoleringen og sikre Castelo de Paivas befolkning mulighed for at komme frem og tilbage til og fra kommunerne på den anden side af floden,

4. Castelo de Paiva efter ulykken blev endnu mere isoleret, idet dens befolkning nu ser sig nødsaget til at foretage rejser på over to timer for at tilbagelægge 70-80 km ad snoede veje, der er i dårlig stand, for at få hospitalsbehandling, besøge uddannelsesinstitutioner, komme på arbejde i Porto-distriktet etc.,

5. den portugisiske regering har lovet, at den i løbet af april vil udskrive en ordrekonkurrence med henblik på bygning af den nye bro over Douro,

6. dette projekt skønnes at komme til at koste over 17,5 mio. euro og vil blive finansieret under den tredje fællesskabsstøtteramme,

7. der derfor bør foretages et internationalt udbud, som vil være underlagt de nationale regler og EU-bestemmelserne,

8. fundamentet til den nye bro snarest muligt bør bygges, evt. i løbet af sommeren 2001, da det ellers ville blive forsinket frem til maj/ juni 2002 på grund af den høje vandstand i Douro, der umuliggør byggeriet om vinteren, og at

9. den portugisiske regering, der er bevidst om situationens alvor og projektets uopsættelighed, allerede har bebudet lovgivning med henblik på at begrænse fristerne for det ovennævnte udbud, bedes Kommissionen besvare følgende:

Er Kommissionen parat til i samarbejde med de ansvarlige portugisiske myndigheder at finde frem til enklere fremgangsmåder, hvad angår finansieringen og udskrivningen af ordrekonkurrencen med henblik på bygning af den nye bro ved Entre-os-Rios, der gør det muligt at tage højde for denne alvorlige nødsituation?

Svar afgivet på Kommissionens vegne af Frederik Bolkestein

(5. juni 2001)

Kommissionen er klar over de alvorlige sociale og økonomiske virkninger for befolkningen i de omkringliggende områder som følge af den tragiske ulykke, der skete med broen Entre-os-Rios, og er parat til i samarbejde med de nationale myndigheder, inden for dens ansvarsområde og i overensstemmelse med fællesskabslovgivningen at finde frem til måder at gribe problemet an på.

Hvad angår den aktuelle programmeringsperiode under Strukturfonden ligger ansvaret for tidsplanen for indgivelse, evaluering og finansieringsbeslutninger for de individuelle projekter hos de ansvarlige nationale myndigheder for de individuelle programmer på nationalt plan, som skal træffe beslutning om tidsplanerne for finansieringsbeslutningerne for projekterne og naturligvis om måder, hvorpå procedurerne kan fremskyndes, hvis det er nødvendigt. Disse procedurer og beslutninger skal dog være forenelige med de gældende fællesskabsbestemmelser og programmeringsinstrumenter.

Kommissionen skal også informere det ærede medlem om, at fællesskabsdirektiverne om offentlige udbud, f.eks. Rådets direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(1), indeholder bestemmelser om forenklede procedurer for tildeling af kontrakter med det offentlige. Inden for disse juridiske rammer er Kommissionen i stand til at besvare enhver anmodning fra de portugisiske myndigheder med henblik på at finde frem til den mest hensigtsmæssige løsning på dette anliggende.

(1) EFT L 199 af 9.8.1993.